CELEX: 32012R1166
Language: el
Date: 2012-12-07 00:00:00
Title: Κανονισμός (ΕΕ) αριθ. 1166/2012 της Επιτροπής, της 7ης Δεκεμβρίου 2012 , για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση δικαρβονικού διμεθυλίου (Ε 242) σε ορισμένα αλκοολούχα ποτά  Κείμενο που παρουσιάζει ενδιαφέρον για τον ΕΟΧ

8.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 336/75
            
         ΚΑΝΟΝΙΣΜΌΣ (ΕΕ) αριθ. 1166/2012 ΤΗΣ ΕΠΙΤΡΟΠΉΣ
   της 7ης Δεκεμβρίου 2012
   για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση δικαρβονικού διμεθυλίου (Ε 242) σε ορισμένα αλκοολούχα ποτά
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
            
         
               (2)
            
            
               Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
            
         
               (3)
            
            
               Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
            
         
               (4)
            
            
               Στις 4 Οκτωβρίου 2011 υποβλήθηκε η αίτηση χορήγησης έγκρισης για τη χρήση δικαρβονικού διμεθυλίου (E 242) για όλα τα προϊόντα που ανήκουν στην κατηγορία 14.2.8 («Άλλα αλκοολούχα ποτά συμπεριλαμβανομένων των μειγμάτων αλκοολούχων ποτών με μη αλκοολούχα ποτά και των αποσταγμάτων με λιγότερο από 15 % αλκοόλη»), η οποία και διαβιβάστηκε στα κράτη μέλη.
            
         
               (5)
            
            
               Το δικαρβονικό διμεθύλιο (E 242) χρησιμοποιείται στα ποτά που υποβάλλονται σε διεργασία ψυχρής αποστείρωσης. Δρα κατά της προσβολής από μύκητες και βακτήρια και είναι ιδιαίτερα χρήσιμο για τον περιορισμό της παστερίωσης. Η χρήση αυτή επιτρέπει την αποτελεσματική συντήρηση των ποτών, χωρίς να αλλοιώνεται το άρωμα και η γεύση τους. Επιπλέον, η περιορισμένη παστερίωση θα είναι περισσότερο αποδοτική οικονομικά και φιλική προς το περιβάλλον. Η ουσία είναι επί του παρόντος εγκεκριμένη για χρήση σε διάφορες κατηγορίες αλκοολούχων και μη αλκοολούχων ποτών.
            
         
               (6)
            
            
               Η τελευταία αξιολόγηση για το δικαρβονικό διμεθύλιο (E 242) πραγματοποιήθηκε από την επιστημονική επιτροπή τροφίμων το 2001 (3). Η ουσία δεν προκαλεί ανησυχίες από τοξικολογική άποψη, καθώς στο επίπεδο χρήσης των 250 mg/l είναι ασταθής και διασπάται σε ουσίες των οποίων τα κατάλοιπα θεωρούνται αβλαβή. Αυτό σημαίνει ότι η εν λόγω χρήση δεν αποτελεί κίνδυνο για την υγεία. Είναι συνεπώς σκόπιμο να επιτραπεί η χρήση δικαρβονικού διμεθυλίου (Ε 242) για τη συντήρηση όλων των προϊόντων που ανήκουν στην κατηγορία 14.2.8 («Άλλα αλκοολούχα ποτά συμπεριλαμβανομένων των μειγμάτων αλκοολούχων ποτών με μη αλκοολούχα ποτά και των αποσταγμάτων με λιγότερο από 15 % αλκοόλη»).
            
         
               (7)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Εφόσον η έγκριση της χρήσης δικαρβονικού διμεθυλίου (Ε 242) για τη συντήρηση όλων των προϊόντων που ανήκουν στην κατηγορία 14.2.8 αποτελεί επικαιροποίηση του εν λόγω καταλόγου που δεν πρόκειται να έχει επιπτώσεις στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
            
         
               (8)
            
            
               Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (4), το παράρτημα II με το οποίο θεσπίζεται ενωσιακός κατάλογος προσθέτων τροφίμων που εγκρίνονται για χρήση σε τρόφιμα και καθορίζονται οι όροι χρήσης τους εφαρμόζεται από την 1η Ιουνίου 2013. Προκειμένου να καταστεί δυνατή η χρήση δικαρβονικού διμεθυλίου (Ε 242) για τη συντήρηση όλων των προϊόντων που ανήκουν στην κατηγορία 14.2.8 πριν από την ημερομηνία αυτή, είναι απαραίτητο να οριστεί προγενέστερη ημερομηνία εφαρμογής όσον αφορά το συγκεκριμένο πρόσθετο τροφίμων.
            
         
               (9)
            
            
               Ως εκ τούτου, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Δεκεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 31.12.2008, σ. 16.
   
      (2)  ΕΕ L 354 της 31.12.2008, σ. 1.
   
      (3)  SCF/CS/ADD/CONS/43 τελικό, 12 Ιουλίου 2001.
   
      (4)  ΕΕ L 295 της 12.11.2011, σ. 1.
   
      ΠΑΡΑΡΤΗΜΑ
      Στο μέρος Ε το παραρτήματος II του κανονισμού (ΕΚ) αριθ. 1333/2008 η εγγραφή για το πρόσθετο Ε 242 στην κατηγορία τροφίμων 14.2.8 «Άλλα αλκοολούχα ποτά συμπεριλαμβανομένων των μειγμάτων αλκοολούχων ποτών με μη αλκοολούχα ποτά και των αποσταγμάτων με λιγότερο από 15 % αλκοόλη» αντικαθίσταται από τα ακόλουθα:
      
         
                      
                  
                  
                     «E 242
                  
                  
                     Δικαρβονικό διμεθύλιο
                  
                  
                     250
                  
                  
                     (24)
                  
                  
                      
                  
                  
                     Περίοδος εφαρμογής:
                     Από τις 28 Δεκεμβρίου 2012»